Diari Oficial de la Generalitat Valenciana


Sumari del DOGV 6351, del 09-09-2010 (2010/9680)

RESOLUCIÓ de 7 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat, a través de la Conselleria de Justícia i Administracions Públiques, i l'Ajuntament d'Almussafes, per a la canalització i estesa de fibra òptica en el Polígon Industrial Joan Carles I d'Almussafes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6351

Data del DOGV
:   09-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9680


Data del document
:   07-09-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Correcció d'errades

RESOLUCIÓ de 7 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat, a través de la Conselleria de Justícia i Administracions Públiques, i l'Ajuntament d'Almussafes, per a la canalització i estesa de fibra òptica en el Polígon Industrial Joan Carles I d'Almussafes. [2010/9680]
La Generalitat, a través de la Conselleria de Justícia i Administracions Públiques, i l'Ajuntament d'Almussafes han subscrit, prèvia tramitació reglamentària, el dia 12 d'agost de 2010, un conveni de col·laboració per a la canalització i estesa de fibra òptica en el Polígon Industrial Joan Carles I d'Almussafes.
En compliment del que establix la clàusula quarta del mencionat conveni, procedix la publicació en el Diari Oficial de la Comunitat Valenciana del dit conveni, que ha quedat inscrit en el Registre de Convenis de la Generalitat amb el número 1143/2010, i que figura com a annex d'esta resolució.
València, 7 de setembre de 2010.- La directora general del Secretariat del Consell: M.ª Teresa Lleó Alonso.
Conveni de col·laboració entre la Generalitat, a través de la Conselleria de Justícia i Administracions Públiques i l'Ajuntament d'Almussafes
València, 12 d'agost de 2010
Reunits
D'una banda, Paula Sánchez de León Guardiola, consellera de Justícia i Administracions Públiques de la Generalitat, que actua en nom i representació de la Generalitat, de conformitat amb l'article 28, lletres c), g) I ll), de la Llei 5/1983, de 30 de desembre del Consell, i article 2n.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim jurídic i pressupostari dels convenis que subscriga la Generalitat Valenciana, i facultada expressament per a la firma del present conveni per acord del Consell, de data 30 de juliol de 2010.
I, de l'altra, Esperanza Carbonell Moreno, alcaldessa presidenta en funcions de l'Ajuntament d'Almussafes, assistit per la secretària general de la corporació, i facultada per a este acte per acord del Ple de l'Ajuntament de data 1 de juliol de 2010.
Declaren
I. La Generalitat Valenciana (d'ara en avant «la Generalitat») té la intenció de licitar un contracte pel qual es construïsca una xarxa de canalització i estesa de fibra òptica (d'ara en avant «la xarxa») al Polígon Industrial Joan Carles I, donant així servici a les empreses allí ubicades.
S'adjunta com a annex al present conveni, la còpia de l'avantprojecte de la xarxa aprovat per la Generalitat i en el qual consten els terrenys objecte de la concessió.
II. El terreny pel qual ha de discórrer subterràniament l'esmentada xarxa és propietat de l'Ajuntament d'Almussafes (d'ara en avant «l'Ajuntament»). Es tracta, en concret, dels béns de domini públic que es descriuen a continuació:
- Solar situat en el polígon Àrea Industrial d'Almussafes, siti al terme d'Almussafes, partida de la Foia; comprén una superfície de cent setanta-quatre mil quatre-cents noranta-vuit metres quadrats, distribuïts de la manera següent: mil cent quaranta-quatre metres quadrats, a l'àrea de la reserva viària; setanta-set mil set-cents seixanta-quatre metres quadrats, a la xarxa viària, que la componen els carrers A, B, C, D, F, G, H, I, J, i K i part de la E; dotze mil cent setanta metres quadrats, a l'àrea de reserva logística del polígon i la resta de vuitanta-tres mil quatre-cents vint metres quadrats, destinats a zones enjardinades, espais lliure de domini i ús públic.
Inscripció: tom 2.669, llibre 161 d'Almussafes, foli 197, finca 10.852, inscripció 1ª.
- Solar situat en el polígon Àrea Industrial d'Almussafes, siti al terme d'Almussafes, partida de la Foia; comprén una superfície de vint-i-cinc mil nou-cents deu metres quadrats distribuïts de la manera següent: mil setanta metres quadrats, a l'àrea de reserva viària; setze mil tres-cents noranta-un metres quadrats, a la xarxa viària, que la componen part dels carrers C, D i E; i la resta huit mil quatre-cents quaranta-nou metres quadrats, destinats a zones enjardinades, espais lliures de domini i ús públics.
Inscripció: tom 2.679, llibre 163 d'Almussafes, foli 222, finca 10.901, inscripció 1ª.
- Parcel·la de terreny discontínua situada al terme d'Almussafes, en l'ampliació del parc industrial Rei Joan Carles I, comprén una superfície aproximada de dos-cents catorze mil cinc-cents seixanta-vuit metres vuitanta-un decímetres quadrats (214.568,81 metres quadrats) destinats a xarxa viària, que la componen part dels carrers D1, D2, D3, i D4; H1, H2, H3, H4, H5, H6, V1, V2, V3 i V5 i la resta, cent quatre mil seixanta-cinc metres i vuitanta-tres decímetres quadrats (104.065,83 metres quadrats), estan destinats a zones verdes i enjardinades.
Inscripció: tom 2.930, llibre 196 d'Almussafes, foli 64, finca 12.118, inscripció 1ª.
III. L'Ajuntament, conscient de la responsabilitat que li concernix, amb l'objectiu d'aconseguir el més idoni equipament dins del polígon industrial del seu terme municipal, i a fi de proveir el polígon de la infraestructura anteriorment mencionada, es compromet a concedir la pertinent concessió demanial sobre el terreny a favor de la Generalitat per mitjà de l'acord adoptat per la Junta de Govern Local de data 17 de febrer de 2010, d'acord amb els tràmits legalment establits.
IV. La Generalitat, una vegada obtinguda l'oportuna concessió demanial de dret d'ús i aprofitament sobre el terreny de titularitat municipal, realitzada d'acord amb la legislació patrimonial que resulta d'aplicació, té intenció de licitar el corresponent contracte d'obres, sent l'empresa adjudicatària, de conformitat amb la normativa legal i reglamentària aplicable, la que realitzarà la construcció de la xarxa i el manteniment d'esta durant els dos primers anys.
V. A partir del tercer any el manteniment podrà anar a càrrec dels usuaris de la xarxa, que podran decidir si constituïxen una entitat amb personalitat jurídica (associació, fundació, etc.) per a realitzar el manteniment, bé per si mateixes o bé per mitjà d'un tercer.
VI. Posats en contacte la Generalitat i l'Ajuntament d'Almussafes, i una vegada realitzades les oportunes reunions prèvies i l'estudi de les actuacions que s'ha de seguir, les parts atorgants formalitzen el present document basant-se en les següents:
Clàusules
Primera. La Generalitat es compromet a licitar un contracte d'obra per a la construcció de canalització i estesa de fibra òptica al Polígon Industrial Joan Carles I d'Almussafes, així com el manteniment de la dita xarxa durant els dos primers anys, tot això d'acord amb les prescripcions tècniques que es contemplen en l'avantprojecte que figura com a annex al present conveni.
Així mateix, la Generalitat es compromet a col·locar un mínim de quatre terminals de connexió sense fil en aquells punts que es consideren més adequats.
Segona. Amb este fi la Generalitat licitarà el corresponent contracte d'obres, a fi que l'empresa que resulte adjudicatària construïsca la xarxa i s'encarregue del seu manteniment durant els dos primers anys.
Tercera. Com que terreny pel qual discorrerà la xarxa és un bé de domini públic propietat de l'Ajuntament, tal com s'ha descrit en el punt II, cal que este atorgue l'oportuna concessió demanial a favor de la Generalitat d'acord amb l'article 93.1 de la Llei 33/2003, de 3 de novembre, del Patrimoni de les Administracions Públiques, sense perjuí del dret de propietat i sense perjuí de tercer.
Quarta. L'Ajuntament es compromet a tramitar el procediment administratiu i a adjudicar la concessió demanial de dret d'ús i aprofitament a favor de la Generalitat per mitjà de l'oportú acord. Els extrems als quals es sotmetrà la concessió són els següents:
Objecte
La present concessió, que no suposa cessió del domini públic ni de les facultats dominials de l'Ajuntament, s'atorga amb subjecció a allò que s'ha disposat en la Llei 33/2003, de 3 de novembre, del Patrimoni de les Administracions Públiques.
Termini
Esta concessió s'atorga per un termini de 50 anys, excepte els drets preexistents i sense perjuí de tercer. De conformitat amb el que establix l'article 44.2 de la Llei 14/2003, de 10 d'abril, de Patrimoni de la Generalitat, el termini de cessió es computarà des de la publicació en el Diari Oficial de la Comunitat Valenciana de l'acceptació de la cessió per part de la Generalitat.
Llicències i permisos
La Generalitat es compromet a obtindre a càrrec seu totes les llicències i permisos que requerisca l'ús del terreny i la construcció de la xarxa.
Cànons i despeses
La concessió serà gratuïta, no estant, per tant, subjecta a contraprestació, condició o cap taxa per utilització privativa o aprofitament especial de béns del domini públic, tot això d'acord amb el que disposa el 93.4 de la Llei 33/2003, de 3 de novembre, del Patrimoni de les Administracions Públiques, al no comportar una utilitat econòmica per al concessionari.
Les despeses que s'originen pel replantejament i el reconeixement de les obres, així com per la inspecció i vigilància, seran de compte de la Generalitat.
Projecte i execució de les obres
5.1. Les obres es realitzaran d'acord amb el projecte bàsic o de construcció subscrit per professional competent i visat pel col·legi professional corresponent, el qual haurà de ser presentat davant de l'Ajuntament al sol·licitar la llicència d'obres i ajustar-se en tot cas a les prescripcions de l'avantprojecte annexat al conveni.
5.2. L'execució de les obres es durà a terme sota l'exclusiu risc i responsabilitat de la Generalitat, la qual haurà de designar, abans de la iniciació de les obres, com a director de les obres, un tècnic competent, segons s'acreditarà davant de l'Ajuntament.
5.3. El concessionari començarà les obres dins del termini de 30 dies, comptats a partir de l'adjudicació definitiva del contracte d'obres, havent de quedar aquelles totalment acabades abans del 31 de desembre de 2010.
5.4. La Generalitat, a través de l'empresa adjudicatària, realitzarà el replantejament de les obres, comunicant-ho a l'Ajuntament, amb la suficient antelació perquè les obres puguen començar-se dins del termini. El dit replantejament es practicarà pels servicis tècnics competents, alçant-se acta i pla, en els qual es consignarà la superfície ocupada, corresponent a la direcció la seua aprovació, si és procedent.
Si el projecte inicialment presentat per la Generalitat tinguera, segons el parer dels Servicis Tècnics de l'Ajuntament, únicament el caràcter de bàsic, és a dir, que no definira prou les obres amb el detall necessari per a la seua execució, la Generalitat, abans del replantejament de les obres, haurà de presentar el projecte de construcció. Este projecte de construcció no podrà alterar el projecte bàsic sotmés a informació pública.
5.5 Acabades les obres, la Generalitat, a través de l'empresa adjudicatària de les obres, realitzarà el reconeixement d'estes, alçarà plànol i acta, els quals seran elevats a la direcció per a la seua aprovació, si és procedent.
Conservació de les instal·lacions
La Generalitat queda obligada, a través de l'empresa adjudicatària del contracte d'obres, a conservar les instal·lacions i terrenys concedits en perfecte estat d'utilització, neteja, higiene i ornament, realitzant a càrrec seu, les reparacions ordinàries i extraordinàries que siguen necessàries, durant els dos primers anys.
A partir del tercer any de vigència de la concessió esta obligació podrà anar a càrrec de les empreses usuàries, les quals podran decidir si constituïxen una entitat amb personalitat jurídica (associació, fundació, etc.) per a realitzar el manteniment, bé per si mateixes o bé per mitjà d'un tercer. En tot cas, esta circumstància no suposarà cap variació en la titularitat de la concessió.
La destrucció de totes o de la major part de les instal·lacions autoritzades per la present concessió, sempre que es dega a cas fortuït o força major, donarà dret a la Generalitat a la reconstrucció de les instal·lacions en la forma i el termini que li assenyale l'Ajuntament, sense que, en este últim supòsit, s'altere el termini concessional primerament assenyalat.
Si la destrucció ocorreguera per dol o culpa de la Generalitat o persones que en depenen, l'opció anteriorment establida correspondrà a l'Ajuntament, la qual podrà, en tot cas, obligar al concessionari a la reconstrucció de les instal·lacions, sense perjuí de les altres responsabilitats que li siguen exigibles.
Ús i manteniment
7.1. La concessió es destinarà a la instal·lació i manteniment d'una xarxa d'estesa de fibra òptica. El concessionari no podrà destinar els terrenys de domini públic concedits, ni les obres executades en estos, a usos diferents dels expressats.
7.2. Durant la vigència de la concessió el titular d'esta podrà realitzar modificacions o ampliacions de les obres prèvia obtenció de les corresponents llicències, autoritzacions o permisos que corresponguen
Canvis de titularitat
De conformitat amb l'article 98 de la Llei 33/2003, de 3 de novembre, del Patrimoni de les Administracions Públiques, la Generalitat podrà transmetre per actes «inter vivos» la concessió atorgada, amb l'autorització prèvia expressa de l'Ajuntament, entenent-se que qui se subrogue en els seus drets, assumirà també les obligacions que s'imposen en les clàusules d'esta concessió.
Extinció de la concessió
La concessió s'extingirà per les causes de l'article 100 i següents de la Llei 33/2003, de 3 de novembre, del Patrimoni de les Administracions Públiques, produint-se la reversió a favor de l'Ajuntament de les construccions realitzades sobre el domini públic local.
Sancions
Serà aplicable el règim d'infraccions I sancions previstes en els article 192 i següents de la Llei 33/2003, de 3 de novembre, de Patrimoni de les Administracions Públiques.
Clàusules addicionals
11.1. El titular de la concessió, està obligat a obtindre i mantindre al dia, dels organismes corresponents, els permisos, llicències, plans i certificats que establisca la legislació vigent en cada moment en matèria de seguretat, de condicions mediambientals i de prevenció a la contaminació corresponents a la seua activitat.
11.2. Les obres i instal·lacions efectuades han de complir, pel que fa a les condicions ambientals, les normes i disposicions existents sobre la matèria, i en especial l'evitació d'abocaments contaminants.
11.3. La Generalitat queda obligada a obtindre i mantindre al dia les assegurances de responsabilitat civil (incloent-hi seguretat, medi ambient, etc.) i assegurances d'incendis, riscos extensius amplis i riscos consorciables, ambdós amb la cobertura suficient.
Cinquena. El present conveni és títol suficient per a inscriure la concessió en el Registre de la Propietat.
Sisena. A partir del tercer any, el manteniment de la xarxa podrà anar a càrrec de l'entitat jurídica que, si fa el cas, constituïsquen les empreses beneficiàries de la referida infraestructura, bé per si mateixes o bé a través d'un tercer.
Setena. Les parts firmants del present document, manifesten expressament la seua plena confiança en la utilitat, interés i viabilitat de la infraestructura objecte d'este conveni.
Octava. L'incompliment per part de qualsevol dels firmants d'este document de cada una de les obligacions i compromisos que assumixen en les clàusules d'este conveni podrà donar lloc a la seua resolució.
Novena. El present conveni té naturalesa jurídica administrativa. Per a la resolució de les discrepàncies que pogueren derivar-se de la interpretació o compliment del present conveni, es crearà un comité compost per sis membres, dels quals seran designats tres per cada una de les parts firmants.
En el cas que el referit comité no arribe a una solució consensuada, el tribunal competent per a resoldre les dites discrepàncies serà el Tribunal Superior de Justícia de la Comunitat Valenciana, en aplicació del que disposa l'article 10.1.g) en relació amb l'article 14 de la llei de la Jurisdicció Contenciosa Administrativa.
I en prova de conformitat el firmen en la ciutat i data indicada.
La consellera de Justícia i Administracions Públiques: Paula Sánchez de León Guardiola
L'alcaldessa presidenta en funcions de l'Ajuntament d'Almussafes: Esperanza Carbonell Moreno.
Només als efectes de donar fe de l'acte, la secretària de l'Ajuntament d'Almussafes: Mª Dolores Villarroya Pardo.
Avantprojecte de canalització i estesa de fibra òptica al Parc Industrial Joan Carles I d'Almussafes
L'objecte d'este avantprojecte és realitzar la documentació prèvia necessària per al definitiu desplegament de la documentació necessària per a l'execució de l'obra de desplegament d'una xarxa troncal de fibra òptica al parc Joan Carles I d'Almussafes.
La xarxa de fibra òptica tindrà un recorregut en anell que discorrerà pels principals vials del parc.
La seua topologia en anell permetrà que puguen establir-se enllaços redundants sobre la dita infraestructura, la qual cosa incrementarà la disponibilitat i fiabilitat de les connexions sobre la xarxa i redundarà en una millora de les prestacions que oferix i, per tant, dels processos productius i de negoci per als seus ususaris.
L'estesa s'executarà pels vials públics. Part de la canalització està ja executada i serà aprofitada. Una altra, la més gran, és de nova execució.
El mesurament aproximat és: 1.932 m per a la canalització existent i de 5.634 m per nou traçat. El recorregut queda traçat en la documentació gràfica adjunta.
El pas del cable de fibra òptica haurà d'executar-se, bé per canalització existent, previ mandrinatge i col·locació de fil guia per al seu pas o bé, per la nova canalització, la construcció de la qual és també objecte del present projecte.
Al llarg del recorregut hauran d'ubicar-se caixes d'entroncament per a permetre l'accés a la xarxa de fibra òptica de les empreses o servicis que es vulguen prestar sobre la infraestructura passiva de fibra òptica objecte d'este projecte.
L'anell de fibra òptica se centralitzarà en un armari de comunicacions ubicat a la caseta construïda a l'efecte.
Resum de pressupost
Canalització i estesa de fibra òptica al Parc Industrial Joan Carles I d'Almussafes.
Projecte: fibra òptica (Almussafes).
01 Moviment de terres 138.390,26
02 Canalitzacions i arquetes 227.347,41
03 Reposicions de calçades i voreres 116.183,29
04 Diversos obra civil 40.889,63
05 Instal·lació fibra òptica 164.251,25
06 Estudi seguretat i salut 4.605,59
Total execució material 691.667,43
Despeses generals 13,000% 89.916,77
Benefici industrial 6,000% 41.500,05
Import total 823.084,25
IVA 18,000% 148.155,17
Total 971.239,42
Són nou-cents setanta-un mil dos-cents trenta-nou euros amb quaranta-dos cèntims (IVA inclòs) i vuit-cents vint-i-tres mil vuitanta quatre euros i vint-i-cinc cèntims (sense IVA).
València, 28 de maig de 2010.- L'enginyer de telecomunicacions: Juan Antonio Sastre. L'arquitecta: Carmen Dorta del Moral.